b'\n_START_ARTICLE_\nJemeno transportas\n_START_PARAGRAPH_\nJemeno transporto sistema yra gan\xc4\x97tinai prastai i\xc5\xa1vystyta d\xc4\x97l valstyb\xc4\x97s skurdo. Ne\xc4\xafrengtas gele\xc5\xbeinkeli\xc5\xb3 tinklas, blogos kokyb\xc4\x97s keliai, prastai modernizuoti ir ribot\xc5\xb3 galimybi\xc5\xb3 oro uostai.\n_START_SECTION_\nKeliai\n_START_PARAGRAPH_\nJemeno keliai yra prastos b\xc5\xabkl\xc4\x97s. I\xc5\xa1 71 300\xc2\xa0km valstyb\xc4\x97s keli\xc5\xb3 tik 6 200\xc2\xa0km yra asfaltuoti. \xc5\xa0iaurin\xc4\x97je Jemeno dalyje i\xc5\xa1vystyta gera keli\xc5\xb3 sistema tarp Sanos, Taizo ir Chudaidos bei teikiamos tarpmiestini\xc5\xb3 autobus\xc5\xb3 paslaugos. \xc4\xae piet\xc5\xabs keliai paprastai yra prastesn\xc4\x97s b\xc5\xabkl\xc4\x97s, i\xc5\xa1skyrus Taizo\xe2\x80\x93Adeno plent\xc4\x85. 2005\xc2\xa0m. Pasaulio Bankas skyr\xc4\x97 40 milijon\xc5\xb3 JAV doleri\xc5\xb3 param\xc4\x85 valstyb\xc4\x97s keli\xc5\xb3 asfaltavimo projektui. Planuose yra ir 1,6 milijard\xc5\xb3 JAV doleri\xc5\xb3 vert\xc4\x97s automagistral\xc4\x97, jungianti Aden\xc4\x85 ir Amran\xc4\x85._NEWLINE_Kelion\xc4\x97s keliais Jemene yra nesaugios. Daugelis vietini\xc5\xb3 gyventoj\xc5\xb3 nesilaiko eismo taisykli\xc5\xb3 ir netgi vairuoja kairi\xc4\x85ja puse, nors valstyb\xc4\x97s reglamente nurodyta va\xc5\xbeiuoti de\xc5\xa1ini\xc4\x85ja. Keliais da\xc5\xbenai vaik\xc5\xa1to gyv\xc5\xabnai ir vaikai.\n_START_SECTION_\nVandens keliai\n_START_PARAGRAPH_\nDominuojantys \xc5\xa1alies uostai yra Mukha, Mukala, Chudaida ir Adenas. Pastarasis yra pagrindinis valstyb\xc4\x97s uostas. Jemene nei\xc5\xa1vystytas joks transportas vidaus vandenyse.\n_START_SECTION_\nVamzdynai\n_START_PARAGRAPH_\n2004\xc2\xa0m. Jemene buvo 1 262\xc2\xa0km vamzdyn\xc5\xb3, kuri\xc5\xb3 88\xc2\xa0km skirti dujoms ir 1 174\xc2\xa0km naftai.\n_START_SECTION_\nOro keliai\n_START_PARAGRAPH_\nJemene yra 46 oro uostai, i\xc5\xa1 kuri\xc5\xb3 16 turi gr\xc4\xafstus pakilimo takus. \xc5\xa0alyje veikia penki tarptautiniai oro uostai. Skryd\xc5\xbeius vykdo nacionalin\xc4\x97 aviakompanija \xe2\x80\x9eYemenia\xe2\x80\x9c. Tikimasi, kad \xe2\x80\x9eYemenia\xe2\x80\x9c, kurios 49\xc2\xa0% akcij\xc5\xb3 \xc5\xa1iuo metu priklauso Saudo Arabijos vyriausybei, o 51\xc2\xa0% Jemeno vyriausybei, galiausiai bus privatizuota, bet tam prie\xc5\xa1inasi Saudo Arabija. 2001\xc2\xa0m. aviakompanijos aptarnavo apie 858 000 keleivi\xc5\xb3. Kompanijos turimi 12 l\xc4\x97ktuv\xc5\xb3 jau yra pasen\xc4\x99, tod\xc4\x97l 2002\xc2\xa0m. trys nauji l\xc4\x97ktuvai buvo i\xc5\xa1sinuomoti a\xc5\xa1tuoneriems metams ir 2006\xc2\xa0m. prad\xc5\xbeioje aviakompanija paskelb\xc4\x97 apie savo planus \xc4\xafsigyti \xc5\xa1e\xc5\xa1is naujus orlaivius 2012 metais.'